ΓΡΑΠΤΗ ΕΡΩΤΗΣΗ E-1623/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Επιλογή εμπειρογνωμόνων - Επιτροπή προς αποτίμηση των αιτήσεων του άρθρου 10

Θα μπορούσε η Επιτροπή να προσδιορίσει ποίος έχει επιλεγεί να αναλάβει την αποτίμηση των αιτήσεων για έργα του άρθρου 10 και να παρουσιάσει εν συντομία την κύρια κατάρτιση και εμπειρία που διαθέτει έκαστος εν σχέσει προς το έργο που του ανατίθεται;

Σε ποίο βαθμό έχει έκαστος εμπειρογνώμων άμεση προσωπική εμπειρία του τρόπου λειτουργίας των αρχών περιφερειακής και τοπικής αυτοδιοικήσεως;

Ποίες κατευθυντήριες γραμμές πολιτικής έχουν δοθεί στην επιτροπή προς καθοδήγηση του έργου της; Μπορούν να διατεθούν αυτές στο Ευρωπαϊκό Κοινοβούλιο;

Απάντηση της κ. Wulf-Mathies εξ ονόματος της Επιτροπής (24 Σεπτεμβρίου 1996)

Όπως έχει ήδη ανακοινώσει με βάση τις κατευθύνσεις της, σχετικά με την εφαρμογή του άρθρου 10 του κανονισμού (ΕΟΚ) αριθ. 4254/88 όπως τροποποιήθηκε ((ΕΕ αριθ. L 193 της 31.07.1993. )), η Επιτροπή έλαβε όλα τα απαραίτητα μέτρα για την επιλογή ομάδας εμπειρογνωμόνων ανταποκρινόμενων στις απαιτήσεις αυτονομίας και επαγγελματισμού. Η ομάδα αυτή συμβάλλει στην αποτίμηση των προτάσεων που λαμβάνονται στα πλαίσια των προσκλήσεων υποβολής προτάσεων. Όσον αφορά, κυρίως, τις πρώτες τέσσερις προσκλήσεις υποβολής προτάσεων του υποπρογράμματος καινοτόμων ενεργειών, οι 90 περίπου επιλεχθείσες προσωπικότητες ανήκουν στο χώρο των επαγγελματιών και πανεπιστημιακών του τομέα της περιφερειακής ανάπτυξης. Εξάλλου, κάθε επιτροπή εμπειρογνωμόνων διαθέτει ειδικές αρμοδιότητες ανάλογα με το προς επεξεργασία θέμα (καινοτομία, κοινωνία πληροφοριών, πηγές νέων θέσεων απασχόλησης και πολιτιστική κληρονομιά).

Σε ό,τι αφορά τον τρόπο εργασίας των εν λόγω επιτροπών, η Επιτροπή θεωρεί ότι κάθε πρόταση πρέπει να αποτιμάται από τουλάχιστον δύο εμπειρογνώμονες, ενώ η τελική διαιτησία να είναι δική της αρμοδιότητα. Εξάλλου, για κάθε τομέα ξεχωριστά, εξέδωσε οδηγό αξιολόγησης προτάσεων, στον οποίο διατυπώνεται η εφαρμογή των υποδειχθέντων κριτηρίων επιλογής τόσο στις προσκλήσεις υποβολής προτάσεων όσο και στους ενημερωτικούς φακέλους τους. Δεδομένου του σημαντικού αριθμού των προτάσεων που παρελήφθησαν (μόνο για τον τομέα των καινοτόμων ενεργειών ανήλθαν σε 900) και των διαθέσιμων οικονομικών πόρων που επιτρέπουν τη στήριξη 130 έργων περίπου, τα εν λόγω κριτήρια εφαρμόστηκαν κατά γράμμα. Εν πάση περιπτώσει, όσον αφορά τον επιδεικτικό χαρακτήρα και τις προοπτικές μακροβιότητας των έργων, η νέα φιλοσοφία του άρθρου 10 περιέχει συγκεκριμένες απαιτήσεις. Από αυτήν την άποψη, ιδιαίτερη προσοχή συγκέντρωσαν η ποιότητα της εταιρικής σχέσης τους, ο καινοτόμος χαρακτήρας τους και οι δυνατότητες διασύνδεσής τους με τις παραδοσιακές παρεμβάσεις του Ευρωπαϊκού Ταμείου Περιφερειακής Ανάπτυξης.

Ανάλογες θέσεις θα εφαρμοστούν κατά τη διαδικασία επιλογής εμπειρογνωμόνων και για τους άλλους τομείς του άρθρου 10.

Ο κατάλογος των εμπειρογνώμων και το περιεχόμενο των οδηγών επιλογής έργων σχετίζονται με εσωτερικές διαδικασίες της Επιτροπής και, κατά συνέπεια, δεν μπορούν να αποτελέσουν αντικείμενο εξωτερικής διανομής χωρίς να υφίσταται κίνδυνος να θιχτεί η τόσο απαραίτητη αντικειμενικότητα και αυτονομία των διαδικασιών επιλογής, στοιχεία στα οποία το Κοινοβούλιο επιμένει ιδιαίτερα.